सरकार बदललं! एकनाथ शिंदे गट आणि भाजप यांचे सरकार राज्यात स्थापन झाल्यानंतर प्रशासनात मोठे फेरबदल

Mahaenews A link to your homepage with your site title as anchor text
मुंबई : एकनाथ शिंदे गट आणि भाजप यांचे सरकार राज्यात स्थापन झाल्यानंतर प्रशासनात मोठे फेरबदल होण्याचे संकेत असून, त्यात आपली वर्णी योग्य ठिकाणी लागावी यासाठी सनदी अधिकाऱ्यांनी मुख्यमंत्री एकनाथ शिंदे, तसेच उपमुख्यमंत्री देवेंद्र फडणवीस यांच्या भेटीगाठी घेण्यास सुरुवात केली आहे. काही अधिकारी आपण कसे चांगले काम करू शकतो, याचे दाखले देत आहेत. तर काहींनी मागील सरकारने त्यांच्यावर कसा अन्याय केला, त्याचा पाढा वाचून नव्या सरकारची सहानुभूती मिळवण्याचा प्रयत्न सुरू केला आहे. एमएमआरडीए, सिडको, मुंबई महापालिका आयुक्त यांसारख्या पदांबरोबरच नगरविकास, महसूल, वित्त यांसारख्या महत्त्वाच्या विभागांवर प्रामुख्याने अधिकाऱ्यांच्या नजरा खिळल्या आहेत.

मागील सरकारमध्ये सुरुवातीला मुख्य सचिवपदी नेमणूक झालेल्या अजोय मेहता यांनी तत्कालीन मुख्यमंत्री उद्धव ठाकरे यांचा विश्वास प्राप्त केला होता. निवृत्तीनंतर त्यांची नेमणूक मुख्यमंत्री कार्यालयातील प्रधान सचिव पदावर करण्यात आली. या दरम्यान प्रशासनातील फेरबदलावर अजोय मेहता यांचीच पकड होती. साहजिकच त्या काळात महत्त्वाच्या पदांची जबाबदारी मिळाली नव्हती, अशा अधिकाऱ्यांचा एक गट तयार झाला आहे. उद्धव ठाकरे यांच्या सरकारमधील प्रशासनात महत्त्वाची जबाबदारी सांभाळणाऱ्या अधिकाऱ्यांच्या तुलनेत हा गट अधिकच वेगाने प्रशासनातील, तसेच सरकारमध्ये प्रभाव असलेल्यांच्या भेटीगाठी घेऊ लागला आहे. एमएमआरडीए, सिडको, एमआयडीसी याबरोबरच नगरविकास, महसूल, वित्त यांसारख्या विभागाच्या प्रधान सचिव पदासाठी अनेक अधिकाऱ्यांनी आपापल्या पद्धतीने लॉबिंग करण्यास सुरुवात केली आहे. अशातच शुक्रवारी एमएमआरडीए, सिडकोमध्ये काम करणाऱ्या अधिकाऱ्यांच्या कार्यकाळाची माहिती सामान्य प्रशासन विभागाकडून मागविण्यात आली आहे. ठाणे, नवी मुंबई येथील महापालिका आयुक्तांच्या कार्यकाळाबाबतचा तपशीलही मागवून घेण्यात आला आहे. ज्या सनदी अधिकाऱ्यांचा कार्यकाळ दोन ते अडीच वर्षे पूर्ण झाला आहे, अशा अधिकाऱ्यांचीही माहिती मागविण्यात आली आहे. साहजिकच या सर्व ठिकाणी फेरबदल होणार असल्याचे संकेत मिळताच अधिकारी आणखी वेगाने कामाला लागले आहेत.

एकनाथ शिंदे यांच्याकडे मुख्यमंत्रिपद असले, तरीही ते सातत्याने उपमुख्यमंत्री देवेंद्र फडणवीस यांच्याशी जवळीक दाखवत असल्याने तसेच ते फडणवीस यांच्याशी सल्लामसलत करीत असल्याने या दोघांच्याही भेटीगाठी घेण्यावर अधिकाऱ्यांनी भर दिला आहे. जे अधिकारी या दोघांऐवजी कोणा एकाच्याच संपर्कात आहेत, त्यांनी मात्र ‘साहेब आम्हाला तुमचाच आधार’ अशा शब्दांत गळ घालायला सुरुवात केली आहे. गुरूपौर्णिमेच्या दिवशी दोन प्रधान सचिवांनी मुख्यमंत्री एकनाथ शिंदे यांचे निवासस्थान गाठत, त्यांना पुष्पगुच्छही दिला. काही सनदी अधिकाऱ्यांनी ते राजकीय सुडाचे बळी बनले आहेत, अशा तक्रारी मांडत फडणवीस यांची भेट घेऊन व्यथा मांडल्या.

मुख्यमंत्र्यांच्या सचिवालयात असलेल्या दोन प्रधान सचिवांच्या पदांवरही अनेकांचा डोळा असून, त्यासाठीही अनेक विनंत्या एकनाथ शिंदे यांच्याकडे येत आहेत. अशा वेळी काही अधिकाऱ्यांनी भेटीगाठींचे हे सर्व सोपस्कार टाळले आहेत. आपले काम चांगले असेल, तर आपल्याला जबाबदारी मिळेल. शिवाय कोणतीही जबाबदारी दिली तरी शेवटी सरकारचेच काम करायचे आहे, असे त्यांचे मत आहे. विशेष म्हणजे काही निवृत्त झालेल्या आणि याआधीच्या सरकारची मर्जी सांभाळणाऱ्या अधिकाऱ्यांनीही खासगी जबाबदाऱ्या मिळविण्यासाठी धावपळ सुरू केली आहे.

पोलिस अधिकाऱ्यांचे आस्ते कदम

गृहमंत्रिपद नेमके कोणाला मिळते यावर पोलिस दलातील अधिकाऱ्यांचे भवितव्य अवलंबून आहे. त्यामुळे मंत्रिपदांचे वाटप होत नाही, तोवर गृह विभागाचा फैसला होणार नाही, हे माहीत असल्याने पोलिस विभागातील अधिकारी मात्र शांत आहेत. तरीही एकनाथ शिंदे आणि देवेंद्र फडणवीस यांच्या थेट संपर्कात असलेल्या पोलिसांनी मात्र त्यांच्या परीने भेटीगाठी घेण्यास सुरुवात केली आहे. ठाणे, नवी मुंबई, पुणे, नागपूर यांसारख्या शहरांच्या आयुक्तपदासाठी अधिकाऱ्यांमध्ये रस्सीखेच सुरू आहे. उद्धव ठाकरे यांनी मुख्यमंत्रिपदाची सूत्रे हातात घेतल्यानंतर फडणवीस यांना मदत करणाऱ्या पोलिस अधिकाऱ्यांना मोक्याच्या ठिकाणांवरून हटवून साइड पोस्टिंगला टाकण्यात आले होते. या अधिकाऱ्यांचे लवकरच पुनर्वसन होणार असल्याचेही समजते.

आमदारांमध्येही मंत्रिपदासाठी चढाओढ

एकीकडे सनदी अधिकाऱ्यांची धावपळ सुरू असताना दुसरीकडे मंत्रिमंडळातील सहभागासाठी आमदारांमध्येही चढाओढ सुरू आहे. एकनाथ शिंदे यांच्यासोबत ५० आमदारांची फौज असल्यानेच शिंदे यांना मुख्यमंत्री करण्यास भाजप तयार झाले, याची पक्की खुणगाठ एकनाथ शिंदे यांच्या गटातील आमदारांनी बांधली असून, त्यांनीही शक्तिप्रदर्शनाला सुरुवात केली आहे. सर्वप्रथम हिंगोलीचे आमदार संतोष बांगर यांनी त्याचे दर्शन घडवले. त्यांच्यासोबत जी काही गर्दी होती, त्याचे मुख्यमंत्री एकनाथ शिंदे यांनी कौतुक करताच इतर आमदारांनीही तोच मार्ग चोखाळला. औरंगाबादमधील आमदार संजय शिरसाट तसेच अब्दुल सत्तार यांनीही जोरदार शक्तिप्रदर्शन केले. त्यानंतर पालघरचे नेतृत्व करणाऱ्या रवींद्र फाटक यांनीही आपली ताकद दाखविण्याची तयारी केली आहे.